"Lied van die Vallei is die Afrikaanse vertaling van Valley Song, die eerste stuk wat Fugard geskryf het na die verkiesing in 1994. Soos verwag kan word het dit 'n ligter aanslag as baie van Fugard se voor ' 94 stukke en die liedjies in die stuk dra ook by tot 'n genotvolle toneelervaring.
Lied van die Vallei speel af in Nieu Bethesda en toneelgangers wat die dorpie ken, sal die verwysings na die bekende omgewing waardeer, bv. "Dis nou winter, 'n Sneeubergwinter!"; "So, Veronica, dit lyk of jou droomtyd in Martinstraat verby is, ne?" Selfs die karakters kan mense wees wat 'n mens ken!
Die stuk gaan oor drome, die genot van werk met die grond, pampoene, liedjies, geloof en dan die eeue oue konflik tussen die jonger geslag en die ouer "Buks" wat verkies dat dinge moet bly soos dit was.